title: Komission täytäntöönpanoasetus (EU) 2018/68, annettu 8 päivänä tammikuuta 2018, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Carne de Salamanca” (SMM))

text:
                  17.1.2018

                  FI

                  Euroopan unionin virallinen lehti

                  L 12/16

            KOMISSION TÄYTÄNTÖÖNPANOASETUS (EU) 2018/68,
      annettu 8 päivänä tammikuuta 2018,
      nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Carne de Salamanca” (SMM))
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
      sekä katsoo seuraavaa:

                  (1)

                  Espanjan hakemus nimityksen ”Carne de Salamanca” rekisteröimiseksi julkaistiin Euroopan unionin virallisessa lehdessä
                      (2) asetuksen (EU) N:o 1151/2012 50 artiklan 2 kohdan a alakohdan mukaisesti.

                  (2)

                  Komissiolle ei ole toimitettu vastaväitteitä asetuksen (EU) N:o 1151/2012 51 artiklan mukaisesti. Komission yksiköt ovat kuitenkin saaneet Saksan viranomaisilta tiedon, jonka mukaan yhtenäisessä asiakirjassa esitetty lihatyyppien kuvaus edellyttää naudanlihan laatuluokitusta koskevia lisäselvennyksiä. Espanjan viranomaiset ovat komission yksiköiden pyynnöstä muuttaneet yhtenäisen asiakirjan 3.2 kohtaa ja tarkentaneet tuotteen kuvausta lihatyyppien osalta.

                  (3)

                  Koska kyseessä on muodollinen muutos, rekisteröintihakemusta ei ole tarpeen julkaista uudelleen asetuksen (EU) N:o 1151/2012 50 artiklan 2 kohdan a alakohdassa tarkoitetulla tavalla. Muutettu yhtenäinen asiakirja olisi kuitenkin julkaistava tiedoksi.

                  (4)

                  Sen vuoksi nimitys ”Carne de Salamanca” (SMM) olisi rekisteröitävä,

            ON HYVÄKSYNYT TÄMÄN ASETUKSEN:
      1 artikla
      Rekisteröidään nimitys ”Carne de Salamanca” (SMM).
      Ensimmäisessä kohdassa tarkoitettu nimitys liittyy komission täytäntöönpanoasetuksen (EU) N:o 668/2014 (3) liitteessä XI mainitun luokan 1.1 ”Tuore liha (ja muut eläimenosat)” tuotteeseen.
      2 artikla
      Muutettu yhtenäinen asiakirja julkaistaan tiedoksi tämän asetuksen liitteessä.
      3 artikla
      Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 8 päivänä tammikuuta 2018.

               Komission puolesta,

               puheenjohtajan nimissä

            Phil HOGAN

               Komission jäsen

         (1)  EUVL L 343, 14.12.2012, s. 1.

         (2)  EUVL C 435, 24.12.2015, s. 12.

         (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).

         LIITE

            YHTENÄINEN ASIAKIRJA

         Maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annettu neuvoston asetus (EY) N:o 510/2006 (*1)

            ”CARNE DE SALAMANCA”

         EY-nro: ES-PGI-0005-01174 –8.11.2013

            SAN ( )

            SMM (X)

         1.   NIMI
         ”Carne de Salamanca”
         2.   JÄSENVALTIO TAI KOLMAS MAA
         Espanja
         3.   MAATALOUSTUOTTEEN TAI ELINTARVIKKEEN KUVAUS
         3.1   Tuotelaji

         Luokka 1.1. Tuore liha (ja muut eläimenosat)
         3.2   Kuvaus 1 kohdassa nimetystä tuotteesta

         Nautakarja, josta saadaan tällä suojatulla maantieteellisellä merkinnällä suojattua lihaa, koostuu puhdasrotuisista morucharotuun kuuluvista naaraspuolisista jalostuseläimistä suoraan polveutuvista tai niiden ja charolais- tai limousinrotuihin kuuluvien sonnien välisistä risteytyksistä peräisin olevista eläimistä, jotka on vierotettu vähintään viiden kuukauden ikäisinä ja kasvatettu luonnonvaroja hyödyntävien laajaperäisten menetelmien ja käytäntöjen mukaan.
         Teurasiän mukaan voidaan erottaa seuraavat tyypit:

                     —

                     vasikat: vähintään 8 mutta enintään 12 kuukauden ikäisinä teurastettavat eläimet, luokka Z

                     —

                     nuoret teuraseläimet (”añojo”): vähintään 12 mutta enintään 24 kuukauden ikäisinä teurastettavat eläimet, luokat A ja E

                     —

                     nuoret sonnit ja hiehot: vähintään 24 mutta enintään 48 kuukauden ikäisinä teurastettavat eläimet, luokat B ja E.

               Lihan vähimmäisriiputusaika teurastuspäivän jälkeen on vasikoilla 2 päivää, nuorilla teuraseläimillä 4 päivää ja nuorilla sonneilla ja hiehoilla 6 päivää.
         Ruhojen lihakkuusluokat ovat U, R ja O.
         Ruhon vähimmäispaino vaihtelee tyypin mukaan seuraavasti:

                     —

                     vasikat: 140 kg

                     —

                     nuoret teuraseläimet: 200 kg

                     —

                     nuoret sonnit ja hiehot: 280 kg

               Ulkoisen rasvan paksuuden ruhon pinnassa ja rintaontelon sisäpinnassa on aina vastattava rasvaisuusluokkaa 2 (ohut).
         Lihan pH-arvo 24 tunnin kuluttua teurastuksesta longissimus dorsi -lihaksen keskikohdasta mitattuna on enintään 6.
         Tuoreen suojatun lihan ominaisuudet teurastuksen ja siistimisen jälkeen ovat seuraavat:

                     —

                     vasikat: lihan väri vaihtelee laajasti vaaleanpunaisesta kirkkaanpunaiseen, lihan pinta on kiiltävä, rasva on väriltään valkoista, ja liha tuntuu kosketettaessa kiinteältä

                     —

                     nuoret teuraseläimet (”añojo”): lihan väri vaihtelee kirkkaanpunaisesta kirsikanpunaiseen, lihan pinta on kiiltävä, rasva on väriltään valkoisesta vaalean kellertävään, ja liha tuntuu kosketettaessa kiinteältä

                     —

                     nuoret sonnit ja hiehot: lihan voimakas väri vaihtelee kirsikanpunaisesta purppuranpunaiseen, lihan pinta on kiiltävä, rasva on väriltään kellertävästä kermanväriseen, ja liha tuntuu kosketettaessa kiinteältä.

               3.3   Raaka-aineet (ainoastaan jalostetut tuotteet):

         —
         3.4   Rehu (ainoastaan eläinperäiset tuotteet)

         Koska emolehmät eivät ole navetassa, niiden perusravinto koostuu koko vuoden ajan laiduntamiseen ja sänkipeltojen tarjoamaan rehuun, joita täydennetään luonnon rehuvarojen huvetessa tilalta saadulla kuivatulla heinällä ja oljella.
         Keväisin tarjolla on runsaasti laidunrehua, josta osa korjataan talteen ja varastoidaan. Kesäisin eläimet siirtyvät tilojen halki virtaavien jokien ja purojen läheisyyteen tai laiduntavat rehu- ja viljelykasvisadon korjaamisen jälkeen jääneillä sänkipelloilla.
         Syksyn tullessa eläimet alkavat jälleen nauttia uusiutunutta laidunkasvillisuutta, jota täydennetään tarpeen mukaan keväällä korjatulla ruoholla ja kuivatulla heinällä.
         Vuoden lopussa laidunten lähes ehtyessä tammenterhot ovat tärkeä osa eläinten ravintoa, mutta koska niitä ei ole tarjolla tarpeeksi, lisäravintona käytetään keväällä korjattua laidunruohoa tai tilalta saatua heinää ja olkea.
         Vasikat viettävät emojensa kanssa laitumella 5–7 kuukautta nauttien tänä aikana emonmaitoa, mutta alkavat pian täydentää maitoon perustuvaa ruokavaliotaan emojen kanssa jakamallaan laidunrehulla. Vierotuksen jälkeen alkaa teurastukseen asti kestävä lihotusruokinta tilalta peräisin olevalla heinällä, rehulla jne. sekä luonnollisella viljapohjaisella ravinnolla.
         Ravinnon käydessä vähiin epäsuotuisten ilmasto-olojen vuoksi sekä lihotusvaiheen aikana eläimille voidaan antaa täydennysruokintana yksinomaan maantieteelliseltä alueelta peräisin olevaa rehua ja heinää sekä pääasiassa (vähintään 60-prosenttisesti) viljapohjaista kasviperäistä rehua siten, että määrä on enintään 50 prosenttia vuotuisesta kuiva-aineannoksesta. Eläinten normaaliin kasvuvauhtiin ja kehittymiseen vaikuttavien aineiden käyttö on nimenomaisesti kiellettyä.
         3.5   Erityiset tuotantovaiheet, joiden on tapahduttava yksilöidyllä maantieteellisellä alueella

         Maantieteellisellä merkinnällä suojatut eläimet syntyvät ja ne kasvatetaan ja lihotetaan teurastukseen asti yksilöidyllä maantieteellisellä alueella.
         3.6   Viipalointia, raastamista, pakkaamista jne. koskevat erityiset säännöt

         Tuote voidaan tarjota annoksina (fileiksi tai paloiksi leikattuna taikka jauhettuna), edellyttäen että toimenpiteistä vastaavat toimijat, joiden osalta valvotaan suojatun nimen asianmukaista käyttöä.
         3.7   Merkintöjä koskevat erityiset säännöt

         Ruhoihin tehdään teurastamossa lähtemätön merkintä tai merkintä tehdään pohjalle, jota ei voida käyttää uudelleen, molempien puoliruhojen sisäpuolelle siten, että kaikki neljännesruhot ovat täysin tunnistettavissa sen jälkeen, kun ne on leikattu erilleen.
         Suojatusta lihasta leikatut palat ja annospakkaukset toimitetaan eteenpäin varustettuina numeroidulla etiketillä, jossa on vähintään maininnat ”Indicación Geográfica Protegida” (suojattu maantieteellinen merkintä) ja ”Carne de Salamanca”.
         Jos tuote on saatu yksinomaan morucharotuun kuuluvista eläimistä, etikettiin voidaan lisätä sitä koskeva maininta ”Raza Morucha”.
         4.   MAANTIETEELLISEN ALUEEN TARKKA RAJAUS
         Salamancan maakunta.
         5.   YHTEYS MAANTIETEELLISEEN ALKUPERÄÄN
         5.1   Maantieteellisen alueen erityisyys

         ”Carne de Salamanca” -lihan tuotantoon soveltuvan nautakarjan kasvatus ja tuotanto on tiiviisti yhteydessä laidunmaan erityiseen maantieteelliseen ympäristöön, jonka ekologinen arvo on suuri ja jolla kasvaa rautatammea.
         Mannerilmasto (pitkät ja kylmät talvet pitkään jatkuvine pakkaskausineen, kuivat ja kuumat kesät suurine lämpötilanvaihteluineen sekä syksyyn ja talveen ajoittuvat kausittaiset sateet) on saanut aikaan laidunmaan runsaslajisen kasvillisuuden, jonka erityispiirteitä ovat ikivihreä, sitkeä rautatammi ja pensasmainen aluskasvillisuus. Laidunmaalla kasvaa välimerellistä macchia-pensaikkoa, rauta- ja korkkitammea, metsätammea, quejico-lajin tammea ja muita macchia-maaston tyypillisiä lajeja, etenkin kistusta, genistaa, päivännoutoa ja piikkihernettä. Lisäksi siellä esiintyy yksivuotisia heinä- ja palkokasveja. Laidunmaan kasvillisuus tarjoaa nautakarjalle runsaasti luonnollista ravintoa.
         Tässä ympäristössä käytetylle tuotantomenetelmälle on ominaista kasvattajien perinteinen tapa hyödyntää karjan ympärivuotista sopeutumista laidunmaan tarjoamiin resursseihin, ilman että eläimet täytyy välillä viedä navettaan. Jatkuvasti säänvaihteluille alttiina olevat eläimet eivät vaadi minkäänlaista erityissuojaa tammien tarjoamaa suojaa lukuun ottamatta. Niinpä kasvatusjärjestelmäkin noudattaa luonnon kiertokulkua; vasikat syntyvät ulkosalla ilman ulkopuolista apua ja viettävät emonsa kanssa viidestä seitsemään kuukautta imien emonmaitoa ja nauttien laitumelta saamaansa rehua.
         Nautakarja elää yhteisessä ympäristössä hevosten, taisteluhärkien ja iberiansikojen kanssa, ja usein ratsailla liikkuva karjapaimen (vaquiero charro) huolehtii kaikista näistä eläimistä siirtäen niitä paikasta toiseen laidunmaan resurssien hyödyntämiseksi ja hoitamiseksi mahdollisimman tehokkaasti. Näiden karjapaimenten merkitys ja ainutlaatuisuus on tunnustettu myös Salamancan kaupungissa, jonka eräälle tärkeimmistä aukioista on pystytetty heille omistettu Venancio Blancon suunnittelema patsas.
         Vuosisatojen myötä alueella on luonnollisen valinnan tuloksena syntynyt nautakarja, joka on sopeutunut vaikeisiin luonnonolosuhteisiin ja laiduntamiseen paikallisessa ympäristössä, jolle on kehittynyt erittäin voimakas emonvaisto puolustaa vasikoita susien ja kettujen hyökkäyksiä vastaan ja joka on tarpeeksi vastustuskykyinen menestyäkseen tällaisessa kasvatusjärjestelmässä. Morucharodulla ja sen risteytyksillä on nämä hyvät ominaisuudet. Morucharotu muodostaa ”Carne de Salamanca” -lihan tuotannon perustan. Rotu kehittyi Salamancan laidunalueilla, joilla sitä käytettiin aikoinaan vetojuhtana maataloustöissä ja härkätaisteluissa; sillä oli toki merkitystä myös lihantuotannon kannalta. Vähitellen rotu kehittyi kuitenkin erittäin hyvin lihantuotantoon soveltuvaksi etenkin emonvaistonsa ja kasvatusominaisuuksiensa ansiosta. Viime vuosisadan puolivälissä alueelle tuotiin uusia rotuja, kuten charolais ja limousin, joita kasvatettiin vastaavanlaisissa olosuhteissa, ja vuosien mittaan morucha-rotuiset eläimet ja niiden risteytyksistä charolais- tai limousinrotujen kanssa peräisin olevat eläimet osoittautuivat soveltuvan täydellisesti laidunalueen ekosysteemiin. Ne pystyvät hyödyntämään alueen kasvillisuuden tarjoamia resursseja ja tuottavat suuresti arvostettua lihaa.
         5.2   Tuotteen erityisyys

         Ruhoille, joista ”Carne de Salamanca” -liha saadaan, on ominaista hyvin ohut rasvakerros ruhon pinnassa ja rintaontelon sisäpinnassa.
         Lihaskudos on rakenteeltaan tavallista hienosyisempää. Lihan väri on erittäin voimakas ja kiiltävä ja vaihtelee ruusunpunaisesta purppuranpunaiseen. Lihaskudoksen sisältämä rasva on tasaisesti jakautunutta ja vailla erityisiä rasvakertymiä, väriltään valkoisesta keltaiseen tai kermanväriseen, ja se antaa lihalle sille ominaisen maun ja aromin.
         5.3   Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

         Tärkeimmät tekijät ovat ilman muuta perinteiset ruokintamenetelmät emonmaidosta luonnonlaiduntamiseen, karjan kasvatus Salamancan laidunalueen luonnollisessa ympäristössä ja morucharodun erityispiirteet. Kaikkien näiden tekijöiden ansiosta syntyy laatuominaisuuksiltaan erityinen tuote, joka eroaa muusta naudanlihasta hienosyisemmän lihaskudoksen, kiiltävämmän ja väriltään voimakkaamman, ruusunpunaisesta purppuranpunaiseen vaihtelevan lihan ja tasaisesti ilman erityisiä kertymiä jakautuneen rasvan perusteella.
         Perinteisen laajaperäisen kasvatusmenetelmän tuloksena on vuosikymmenten kuluessa valikoitunut laidunalueen oloihin täydellisesti sopeutunut eläinkanta, jonka erityispiirteitä ovat

                     —

                     pieni tai keskisuuri koko ja vähäinen paino sekä tehokas ruuansulatuskyky, jonka ansiosta eläimet pystyvät täyttämään ravinnontarpeensa laiduntamalla niukassakin laidunympäristössä,

                     —

                     hyvin kehittynyt fyysiseen toimintaan soveltuva lihaksisto, jonka ansiosta eläimet pystyvät liikkumaan ketterästi ja vaivattomasti laajoilla laidunalueilla ja kulkemaan päivittäin useita kilometrejä löytääkseen ravintoa ja vettä,

                     —

                     rodun sitkeys, jonka ansiosta eläimet kestävät hyvin maantieteellisen alueen äärimmäisiä ilmasto-oloja niin kesällä kuin talvellakin.

               Näiden eläinten geneettiset ominaisuudet yhdessä niiden päivittäisen liikkumisen kanssa vaikuttavat positiivisesti lihaskudokseen, joka on hienosyisempää kuin tavanomaisella nautakarjalla.
         Ruhojen rasvaisuusluokka liittyy kasvatusjärjestelmään ja maatiaisrodun eläinten sitkeyteen ja nopeaan kehittymiseen. Eläinten jatkuva liikkuminen estää liiallisen rasvan kerääntymisen tiettyihin ruhon osiin, joten ne pystyvät kulkemaan tehokkaammin pitkiä matkoja etsimässä ravintoa. Kun rehua on saatavissa runsaasti, eläimet voivat kerätä vararavintoa, josta rasva siirtyy lihaskudokseen vaikuttamatta haitallisesti liikkumiseen. Kaikki nämä seikat saavat aikaan lihan, jossa rasva on jakautunut tasaisesti muodostamatta erityisiä kertymiä, ja rasvan väri vaihtelee teurasiästä riippuen valkoisesta keltaiseen tai kermanväriseen.
         Luonnollisen maitoruokintarytmin noudattaminen, koska vasikat vieroitetaan tavanomaista vanhempina ja ne ovat jatkuvasti laitumella emojensa kanssa, saa aikaan sen, että vasikat alkavat täydentää emonmaitoon perustuvaa ruokavaliotaan laidunalueen tarjoamalla rehulla erityisesti keväällä, kun laidunrehu sisältää runsaasti väriaineita (klorofylli ja karotenoidit); näin liha saa sille ominaisen värin ja kiiltävyyden. Nämä tekijät yhdessä sen kanssa, että rodun geneettisistä ominaisuuksista johtuen liha on punaisempaa, vaikuttavat lihan ruusunpunaisesta purppuranpunaiseen vaihtelevan värin voimakkuuteen ja kiiltoon.
         Nautakarjan kasvatus ja naudanlihan kulutus ovat läheisessä yhteydessä tähän alueeseen, jolla ”Carne de Salamanca” -lihaa käytettiin jo 1400-luvulla sen maineen ja arvostuksen vuoksi feodaalitalouden maksuvälineenä.
         Alueen lihakaupat ja ravintolat ovat usein 1900-luvun puolivälistä alkaen esitelleet ylpeinä näyteikkunoissaan ja ruokalistoillaan ”Carne de Salamanca” -lihaa osoittaakseen asiakkailleen, että niissä on tarjolla alueen parasta lihaa, jolla on suuri arvostus ja kysyntä kuluttajien keskuudessa.
         Siitä kertovat myös monet asiakirjatodisteet, esimerkiksi Luis Carandell, joka mainitsee vuonna 1967 ilmestyneen teoksensa Vivir en Madrid johdanto-osassa seuraavaa: ”Synnyin Barcelonassa vuonna 1929 ja uudelleen vuonna 1947 Madridissa […], kaupungissa, jonne vihannekset tuotiin Valenciasta, kala Bilbaosta, liha Salamancasta, viini La Manchasta ja kankaat Kataloniasta”.

            Eritelmän julkaisutiedot

         [Asetuksen (EY) N:o 510/2006 5 artiklan 7 kohta]
         http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

            (*1)  EUVL L 93, 31.3.2006, s. 12. Korvattu maataloustuotteiden ja elintarvikkeiden laatujärjestelmistä annetulla asetuksella (EU) N:o 1151/2012.


title: Komission täytäntöönpanoasetus (EU) 2018/69, annettu 16 päivänä tammikuuta 2018, suojatun maantieteellisen merkinnän ”Carne de Morucha de Salamanca” (SMM) rekisteröinnin peruuttamisesta

text:
               17.1.2018

               FI

               Euroopan unionin virallinen lehti

               L 12/22

         KOMISSION TÄYTÄNTÖÖNPANOASETUS (EU) 2018/69,
   annettu 16 päivänä tammikuuta 2018,
   suojatun maantieteellisen merkinnän ”Carne de Morucha de Salamanca” (SMM) rekisteröinnin peruuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 54 artiklan 1 kohdan,
   sekä katsoo seuraavaa:

               (1)

               Komission delegoidun asetuksen (EU) N:o 664/2014 (2) 7 artiklan 1 kohdassa säädetään, että asetuksen (EU) N:o 1151/2012 49–52 artiklassa säädettyä menettelyä sovelletaan soveltuvin osin kyseisen asetuksen 54 artiklan 1 kohdassa tarkoitettuun rekisteröinnin peruuttamiseen.

               (2)

               Asetuksen (EU) N:o 1151/2012 50 artiklan 2 kohdan ja komission delegoidun asetuksen (EU) N:o 664/2014 7 artiklan 1 kohdan nojalla Espanjan hakemus suojatun maantieteellisen merkinnän ”Carne de Morucha de Salamanca” (SMM) rekisteröinnin peruuttamiseksi julkaistiin Euroopan unionin virallisessa lehdessä
                   (3).

               (3)

               Koska komissiolle ei ole toimitettu vastaväitteitä asetuksen (EU) N:o 1151/2012 51 artiklan mukaisesti, nimitys ”Carne de Morucha de Salamanca” (SMM) olisi poistettava suojattujen alkuperänimitysten ja suojattujen maantieteellisten merkintöjen rekisteristä.

               (4)

               Asetuksen (EU) N:o 1151/2012 54 artiklan 1 kohdan viimeisen alakohdan mukaisesti tällaiset peruutukset hyväksytään kyseisen asetuksen 57 artiklan 2 kohdassa tarkoitettua tarkastelumenettelyä noudattaen.

               (5)

               Tässä asetuksessa säädetyt toimenpiteet ovat maataloustuotteiden laatukomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Peruutetaan nimityksen ”Carne de Morucha de Salamanca” (SMM) rekisteröinti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 16 päivänä tammikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 343, 14.12.2012, s. 1.

      (2)  Komission delegoitu asetus (EU) N:o 664/2014, annettu 18 päivänä joulukuuta 2013, Euroopan parlamentin ja neuvoston asetuksen (EU) N:o 1151/2012 täydentämisestä suojattuja alkuperänimityksiä, suojattuja maantieteellisiä merkintöjä ja aitoja perinteisiä tuotteita koskevien unionin tunnusten vahvistamisen sekä eräiden hankintaa koskevien sääntöjen, eräiden menettelysääntöjen ja eräiden täydentävien siirtymäsääntöjen osalta (EUVL L 179, 19.6.2014, s. 17).

      (3)  EUVL C 201, 24.6.2017, s. 5.


title: Komission täytäntöönpanoasetus (EU) 2018/77, annettu 15 päivänä tammikuuta 2018, tiettyjen tavaroiden luokittelusta yhdistettyyn nimikkeistöön

text:
                  19.1.2018

                  FI

                  Euroopan unionin virallinen lehti

                  L 14/3

            KOMISSION TÄYTÄNTÖÖNPANOASETUS (EU) 2018/77,
      annettu 15 päivänä tammikuuta 2018,
      tiettyjen tavaroiden luokittelusta yhdistettyyn nimikkeistöön
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 57 artiklan 4 kohdan ja 58 artiklan 2 kohdan,
      sekä katsoo seuraavaa:

                  (1)

                  Neuvoston asetuksen (ETY) N:o 2658/87 (2) liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.

                  (2)

                  Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.

                  (3)

                  Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.

                  (4)

                  On aiheellista säätää, että sitovien tariffitietojen haltija voi asetuksen (EU) N:o 952/2013 34 artiklan 9 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.

                  (5)

                  Tässä asetuksessa säädetyt toimenpiteet ovat tullikoodeksikomitean lausunnon mukaiset,

            ON HYVÄKSYNYT TÄMÄN ASETUKSEN:
      1 artikla
      Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
      2 artikla
      Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (EU) N:o 952/2013 34 artiklan 9 kohdan mukaisesti vielä kolmen kuukauden ajan tämän asetuksen voimaantulosta.
      3 artikla
      Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 15 päivänä tammikuuta 2018.

               Komission puolesta,

               puheenjohtajan nimissä

            Stephen QUEST

               Pääjohtaja

               Verotuksen ja tulliliiton pääosasto

         (1)  EUVL L 269, 10.10.2013, s. 1.

         (2)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

         LIITE

                     Tavaran kuvaus

                     Luokittelu
                     (CN-koodi)

                     Perusteet

                     (1)

                     (2)

                     (3)

                     Tavara on suorakulmainen tekstiilituote (nk. patjansuojus), joka on valmistettu tekokuitua (100 % polyesteriä) olevasta kudotusta ja pestävästä painokankaasta ja jonka mitat ovat noin 200 × 60 × 8 cm.
                     Tuotteen toisella pitkällä sivulla on vetoketju, jonka ansiosta patja voidaan laittaa patjansuojuksen sisään.
                     Toisella pitkällä sivulla on tekstiilinen kantokahva.
                     (Katso kuva) (*1)

                     6302 22 90

                     Luokittelu määräytyy yhdistetyn nimikkeistön 1 ja 6 yleisen tulkintasäännön sekä CN-koodien 6302 , 6302 22  ja 6302 22 90  nimiketekstien mukaisesti.
                     Tuote on valmistettu pestävästä materiaalista, ja siinä on vetoketju, jonka ansiosta tuote voidaan helposti irrottaa patjasta, joten se soveltuu pesuun (ks. myös harmonoidun järjestelmän selitykset, nimike 6302 , ensimmäinen kohta). Näin ollen tuotteella on vuodeliinavaatteiden objektiivisesti todettavat ominaispiirteet ja ominaisuudet.
                     Tavara on sen vuoksi luokiteltava CN-koodiin 6302 22 90  muuta kuin neulosta olevaksi tekokuituiseksi vuodeliinavaatteeksi.

            (*1)  Kuva on ainoastaan ohjeellinen.


title: Komission täytäntöönpanoasetus (EU) 2018/80, annettu 18 päivänä tammikuuta 2018, rasvattoman maitojauheen vähimmäismyyntihinnan vahvistamisesta täytäntöönpanoasetuksella (EU) 2016/2080 aloitetun tarjouskilpailumenettelyn mukaisessa kuudennessatoista osatarjouskilpailussa

text:
               19.1.2018

               FI

               Euroopan unionin virallinen lehti

               L 14/35

         KOMISSION TÄYTÄNTÖÖNPANOASETUS (EU) 2018/80,
   annettu 18 päivänä tammikuuta 2018,
   rasvattoman maitojauheen vähimmäismyyntihinnan vahvistamisesta täytäntöönpanoasetuksella (EU) 2016/2080 aloitetun tarjouskilpailumenettelyn mukaisessa kuudennessatoista osatarjouskilpailussa
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1),
   ottaa huomioon Euroopan parlamentin ja neuvoston asetuksen (EU) N:o 1308/2013 soveltamissäännöistä julkisen intervention ja yksityisen varastoinnin tuen osalta 18 päivänä toukokuuta 2016 annetun komission täytäntöönpanoasetuksen (EU) 2016/1240 (2) ja erityisesti sen 32 artiklan,
   sekä katsoo seuraavaa:

               (1)

               Komission täytäntöönpanoasetuksella (EU) 2016/2080 (3) aloitettiin rasvattoman maitojauheen myynti tarjouskilpailumenettelyllä.

               (2)

               Kuudennessatoista osatarjouskilpailussa saadut tarjoukset huomioon ottaen olisi vahvistettava vähimmäismyyntihinta.

               (3)

               Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksella (EU) 2016/2080 aloitetun tarjouskilpailumenettelyn mukaisessa rasvattoman maitojauheen myyntiä koskevassa kuudennessatoista osatarjouskilpailussa, jonka tarjousten jättöaika päättyi 16 päivänä tammikuuta 2018, vähimmäismyyntihinta on 119,00 euroa 100 kilogrammalta.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 18 päivänä tammikuuta 2018.

            Komission puolesta,

            puheenjohtajan nimissä

         Jerzy PLEWA

            Pääjohtaja

            Maatalouden ja maaseudun kehittämisen pääosasto

      (1)  EUVL L 347, 20.12.2013, s. 671.

      (2)  EUVL L 206, 30.7.2016, s. 71.

      (3)  Komission täytäntöönpanoasetus (EU) 2016/2080, annettu 25 päivänä marraskuuta 2016, rasvattoman maitojauheen myynnin aloittamisesta tarjouskilpailumenettelyllä (EUVL L 321, 29.11.2016, s. 45).


title: Komission täytäntöönpanoasetus (EU) 2018/81, annettu 16 päivänä tammikuuta 2018, tiettyjen tavaroiden luokittelusta yhdistettyyn nimikkeistöön

text:
                  20.1.2018

                  FI

                  Euroopan unionin virallinen lehti

                  L 16/1

            KOMISSION TÄYTÄNTÖÖNPANOASETUS (EU) 2018/81,
      annettu 16 päivänä tammikuuta 2018,
      tiettyjen tavaroiden luokittelusta yhdistettyyn nimikkeistöön
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 57 artiklan 4 kohdan ja 58 artiklan 2 kohdan,
      sekä katsoo seuraavaa:

                  (1)

                  Neuvoston asetuksen (ETY) N:o 2658/87 (2) liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.

                  (2)

                  Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.

                  (3)

                  Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.

                  (4)

                  On aiheellista säätää, että sitovien tariffitietojen haltija voi asetuksen (EU) N:o 952/2013 34 artiklan 9 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.

                  (5)

                  Tässä asetuksessa säädetyt toimenpiteet ovat tullikoodeksikomitean lausunnon mukaiset,

            ON HYVÄKSYNYT TÄMÄN ASETUKSEN:
      1 artikla
      Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
      2 artikla
      Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (EU) N:o 952/2013 34 artiklan 9 kohdan mukaisesti vielä kolmen kuukauden ajan tämän asetuksen voimaantulosta.
      3 artikla
      Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 16 päivänä tammikuuta 2018.

               Komission puolesta,

               puheenjohtajan nimissä

            Stephen QUEST

               Pääjohtaja

               Verotuksen ja tulliliiton pääosasto

         (1)  EUVL L 269, 10.10.2013, s. 1.

         (2)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

         LIITE

                     Tavaran kuvaus

                     Luokittelu (CN-koodi)

                     Perusteet

                     (1)

                     (2)

                     (3)

                     Laserteknologialla toimiva ihonhoitoon ja karvanpoistoon käytettävä sähkölaite. Laite toimii kahdella laserilla, joilla on eri aallonpituudet (755 ja 1 064  nm). Sen mitat ovat noin 104 × 38 × 64 cm ja paino 82 kg.
                     Esitettäessä tavara tullille sen käyttötarkoituksen ilmoitetaan olevan mm. karvanpoisto, kosmeettinen nuorennushoito, pintaverisuonten poisto kasvoista ja jaloista, pigmenttihäiriöiden (kuten auringon aiheuttama liikapigmentaatio) hoito sekä muiden verisuonivaurioiden ja hyvälaatuisten pigmenttilaikkujen hoito.
                     Laite on suunniteltu käytettäväksi sekä kauneushoitoloissa ilman lääkäreiden toimintaa että hyväksytyissä terveydenhuoltokeskuksissa lääkärien valvonnassa.
                     Katso kuva (*1).

                     8543 70 90

                     Luokittelu määräytyy yhdistetyn nimikkeistön 1 ja 6 yleisen tulkintasäännön sekä CN-koodien 8543 , 8543 70  ja 8543 70 90  nimiketekstien mukaisesti.
                     Se, että laitteella saavutettava parannus on pääasiallisesti esteettistä ja että laitetta voidaan käyttää lääketieteellisen ympäristön ulkopuolella (kauneushoitolassa) ilman lääkäreiden toimintaa, osoittaa, ettei laitetta ole tarkoitettu lääkinnälliseen käyttöön. Lisäksi laitteella voidaan hoitaa yhtä tai useampaa tautia, mutta hoito voidaan antaa myös lääketieteellisen ympäristön ulkopuolella, minkä vuoksi viitteitä ei ole riittävästi siitä, että laite olisi tarkoitettu lääkinnälliseen käyttöön. (Ks. asia C-547/13, Oliver Medical, ECLI:EU:C:2015:139). Luokittelu nimikkeen 9018  lääketieteessä käytettäväksi laitteeksi ei näin ollen tule kyseeseen.
                     Sen vuoksi laite on luokiteltava CN-koodiin 8543 70 90  muualle 85 ryhmään kuulumattomaksi sähkölaitteeksi, jolla on itsenäinen tehtävä.

            (*1)  Kuva on ainoastaan ohjeellinen.


title: Komission täytäntöönpanoasetus (EU) 2018/82, annettu 19 päivänä tammikuuta 2018, eräiden yhteisön tariffikiintiöiden avaamisesta ja hallinnoinnista sokerialalla annetun asetuksen (EY) N:o 891/2009 oikaisemisesta

text:
               20.1.2018

               FI

               Euroopan unionin virallinen lehti

               L 16/4

         KOMISSION TÄYTÄNTÖÖNPANOASETUS (EU) 2018/82,
   annettu 19 päivänä tammikuuta 2018,
   eräiden yhteisön tariffikiintiöiden avaamisesta ja hallinnoinnista sokerialalla annetun asetuksen (EY) N:o 891/2009 oikaisemisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 187 artiklan,
   sekä katsoo seuraavaa:

               (1)

               Komission täytäntöönpanoasetuksella (EU) 2017/1085 (2) muutettiin asetuksen (EY) N:o 891/2009 (3) liitteessä I olevaa I osaa myöntämällä Brasilialle lisämäärä Euroopan unionin ja Brasilian liittotasavallan välillä vuoden 1994 tullitariffeja ja kauppaa koskevan yleissopimuksen (GATT) XXIV artiklan 6 kohdan ja XXVIII artiklan mukaisesti Kroatian tasavallan myönnytysluettelossa olevien myönnytysten muuttamisesta Kroatian tasavallan Euroopan unioniin liittymisen johdosta kirjeenvaihtona tehdyn sopimuksen (4), jäljempänä ’sopimus’, mukaisesti. Myönnetty lisämäärä on 19 500 tonnia markkinointivuoden 2016/2017 osalta ja 78 000 tonnia markkinointivuosien 2017/2018–2022/2023 osalta. Markkinointivuoden 2023/2024 osalta lisämäärä on 58 500 tonnia. Lisämäärän hallinnoimiseksi otettiin käyttöön kaksi uutta järjestysnumeroa, 09.4329 ja 09.4330, joihin sovelletaan eri kiintiötullia kuin aiemmin myönnettyyn määrään, jonka järjestysnumero on 09.4318 ja alkuperä Brasilia.

               (2)

               Brasilian kiintiön kaksi uutta järjestysnumeroa ja kiintiötullit ovat erehdyksessä jääneet lisäämättä asetuksen (EY) N:o 891/2009 artiklaosaan, vaikka kaiken kyseiseen kiintiöön kuuluvan sokerin on täytettävä samat edellytykset erityisesti tuontitodistushakemusten ja alkuperätodistusten osalta. Sen vuoksi on tarpeen oikaista nämä virheet lisäämällä kyseiset kaksi uutta järjestysnumeroa sekä kiintiötullit asetuksen (EY) N:o 891/2009 artiklaosaan.

               (3)

               Sen vuoksi asetusta (EY) N:o 891/2009 olisi muutettava.

               (4)

               Jotta taataan kaikkien toimijoiden oikeuksien ja velvollisuuksien suhteen oikeusvarmuus Brasilialle myönnetyn lisämäärän osalta sen myöntämisestä alkaen, tätä asetusta olisi sovellettava taannehtivasti sopimuksen voimaantulopäivästä alkaen.

               (5)

               Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Oikaistaan asetus (EY) N:o 891/2009 seuraavasti:

               1)

               Korvataan 6 artiklan a alakohta seuraavasti:

                           ”a)

                           8 kohdassa: alkuperämaa.
                           CXL-myönnytyksiin oikeutetun sokerin, jonka järjestysnumerot ovat 09.4317, 09.4318, 09.4319, 09.4321, 09.4329 ja 09.4330, ja Balkanin maista peräisin olevan sokerin osalta 8 kohdassa on oltava rasti vaihtoehdossa ”kyllä”. Tällaiset tuontitodistukset velvoittavat tuomaan kyseessä olevasta maasta;”

               2)

               Korvataan 7 artiklan 3 kohta seuraavasti:
               ”3.   CXL-myönnytyksiin oikeutetun sokerin, jonka järjestysnumerot ovat 09.4317, 09.4318, 09.4319, 09.4320, 09.4329 ja 09.4330, tuontitodistushakemuksiin on liitettävä hakijan sitoumus puhdistaa asianomaiset sokerimäärät ennen asianomaisen tuontitodistuksen voimassaolon päättymistä seuraavan kolmannen kuukauden loppua.”

               3)

               Korvataan 10 artikla seuraavasti:
               ”10 artikla
               Luovutus vapaaseen liikkeeseen
               CXL-myönnytyksiin oikeutetun sokerin, jonka järjestysnumerot ovat 09.4317, 09.4318, 09.4319, 09.4321, 09.4329 ja 09.4330, kiintiöiden vapaaseen liikkeeseen luovutuksen edellytyksenä on kyseisen kolmannen maan toimivaltaisten viranomaisten asetuksen (ETY) N:o 2454/93 55–65 artiklan mukaisesti myöntämän alkuperätodistuksen esittäminen.
               Jos CXL-myönnytyksiin oikeutetun sokerin, jonka järjestysnumerot ovat 09.4317, 09.4318, 09.4319, 09.4320, 09.4329 ja 09.4330, osalta tuodun raakasokerin polarisaatio poikkeaa 96 asteesta, 98, 11 tai 54 euroa tonnilta olevaa tullia on tapauksen mukaan joko korotettava tai alennettava 0,14 prosentilla jokaista todettua asteen kymmenyksen suuruista poikkeamaa kohden.”

         2 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä heinäkuuta 2017.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 19 päivänä tammikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 347, 20.12.2013, s. 671.

      (2)  Komission täytäntöönpanoasetus (EU) 2017/1085, annettu 19 päivänä kesäkuuta 2017, eräiden yhteisön tariffikiintiöiden avaamisesta ja hallinnoinnista sokerialalla annetun asetuksen (EY) N:o 891/2009 muuttamisesta (EUVL L 156, 20.6.2017, s. 19).

      (3)  Komission asetus (EY) N:o 891/2009, annettu 25 päivänä syyskuuta 2009, eräiden yhteisön tariffikiintiöiden avaamisesta ja hallinnoinnista sokerialalla (EUVL L 254, 26.9.2009, s. 82).

      (4)  EUVL L 108, 26.4.2017, s. 3.


title: Komission täytäntöönpanoasetus (EU) 2018/83, annettu 19 päivänä tammikuuta 2018, asetuksen (EU) N:o 605/2010 liitteen I muuttamisesta siltä osin kuin on kyse niiden kolmansien maiden ja niiden osien luettelosta, joista on sallittua tuoda Euroopan unionin alueelle raakamaito-, maitotuote-, ternimaito- tai ternimaitotuote-eriä (ETA:n kannalta merkityksellinen teksti. )

text:
               20.1.2018

               FI

               Euroopan unionin virallinen lehti

               L 16/6

         KOMISSION TÄYTÄNTÖÖNPANOASETUS (EU) 2018/83,
   annettu 19 päivänä tammikuuta 2018,
   asetuksen (EU) N:o 605/2010 liitteen I muuttamisesta siltä osin kuin on kyse niiden kolmansien maiden ja niiden osien luettelosta, joista on sallittua tuoda Euroopan unionin alueelle raakamaito-, maitotuote-, ternimaito- tai ternimaitotuote-eriä
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan johdantolauseen, 1 kohdan ensimmäisen alakohdan ja 4 kohdan sekä 9 artiklan 4 kohdan,
   ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (2) ja erityisesti sen 11 artiklan 1 kohdan,
   sekä katsoo seuraavaa:

               (1)

               Komission asetuksessa (EU) N:o 605/2010 (3) vahvistetaan kansanterveyttä ja eläinten terveyttä sekä eläinlääkärintodistuksia koskevat vaatimukset raakamaito-, maitotuote-, ternimaito- tai ternimaitotuote-erien unionin alueelle tuontia varten ja niiden kolmansien maiden luettelo, joista tällaisten erien tuominen unionin alueelle sallitaan.

               (2)

               Asetuksen (EU) N:o 605/2010 liitteessä I vahvistetaan luettelo kolmansista maista tai niiden osista, joista on sallittua tuoda unionin alueelle raakamaito-, maitotuote-, ternimaito- tai ternimaitotuote-eriä, sekä osoitus tällaisilta hyödykkeiltä vaadittavan lämpökäsittelyn tyypistä. Asetuksen (EU) N:o 605/2010 4 artiklassa säädetään, että jäsenvaltioiden on sallittava lehmän, emälampaan, vuohen, puhvelin tai, silloin kun liitteessä I nimenomaisesti sallitaan, Camelus dromedarius -lajin raakamaidosta saatujen maitotuote-erien tuonti liitteen I sarakkeessa C luetelluista kolmansista maista tai niiden osista, joissa on suu- ja sorkkataudin riski, sillä edellytyksellä, että kyseisille maitotuotteille on tehty kyseisessä artiklassa tarkoitettu käsittely, tai ne on valmistettu raakamaidosta, jolle on tehty tällainen käsittely.

               (3)

               Yhdistyneisiin arabiemiirikuntiin kuuluva Abu Dhabin emiirikunta on kolmas maa, joka ei kuulu niiden maiden luetteloon, joiden Maailman eläintautijärjestö katsoo olevan suu- ja sorkkataudista vapaat, ja se on ilmaissut olevansa kiinnostunut viemään unioniin dromedaareista saadusta raakamaidosta asetuksen (EU) N:o 605/2010 4 artiklan mukaisesti tehdyn fysikaalisen tai kemiallisen käsittelyn jälkeen valmistettuja maitotuotteita.

               (4)

               Lupa dromedaareista saatujen maitotuotteiden vientiin myönnettiin jo Dubain emiirikunnalle komission täytäntöönpanoasetuksella (EU) N:o 300/2013 (4). Abu Dhabissa käytössä olevat valvontajärjestelmät vastaavat Dubaissa käytössä olevia. Abu Dhabin emiirikunta lähetti komission tarkastusyksikölle asiaankuuluvat tiedot dromedaareista saatujen maitotuotteiden tuottamiseksi käytössä olevista järjestelmistä ja valvontatoimista.

               (5)

               Edellä mainittujen tietojen perustella voidaan päätellä, että Abu Dhabin emiirikunta voi tarjota tarvittavat takeet, joilla varmistetaan, että dromedaarien raakamaidosta Abu Dhabin emiirikunnassa tuotetut maitotuotteet vastaavat niitä eläinten terveyteen ja kansanterveyteen liittyviä vaatimuksia, joita sovelletaan sellaisten maitotuotteiden tuontiin unionin alueelle, jotka ovat peräisin asetuksen (EU) N:o 605/2010 liitteen I sarakkeessa C luetelluista kolmansista maista tai niiden osista, joissa on suu- ja sorkkataudin riski.

               (6)

               Jotta voitaisiin sallia dromedaarien maidosta tuotettujen maitotuotteiden tuonti unioniin tietyistä Yhdistyneiden arabiemiirikuntien osista, olisi Abu Dhabin emiirikunta lisättävä asetuksen (EU) N:o 605/2010 liitteessä I olevaan kolmansien maiden ja niiden osien luetteloon varustettuna maininnalla, että sarakkeessa C tarkoitettu lupa koskee ainoastaan kyseisen lajin eläinten maidosta tuotettuja maitotuotteita.

               (7)

               Montenegro pyysi komissiolta lupaa viedä raakamaitoa, maitotuotteita, ternimaitoa ja ternimaitotuotteita unioniin. Montenegro on kolmas maa, joka on mainittu Maailman eläintautijärjestön luettelossa suu- ja sorkkataudista ilman rokotuksia vapaana maana.

               (8)

               Komissio on tehnyt eläinlääkinnällisiä tarkastuksia Montenegrossa. Tarkastusten tulokset ovat osoittaneet tiettyjä puutteita etenkin kansanterveyden osalta laitoksissa. Montenegron toimivaltaiset viranomaiset korjaavat parhaillaan kyseisiä puutteita.

               (9)

               Kun kuitenkin otetaan huomioon suu- ja sorkkataudin osalta suotuisa eläinten terveystilanne Montenegrossa, on aiheellista lisätä Montenegro asetuksen (EU) N:o 605/2010 liitteessä I olevaan sarakkeeseen A. Lisääminen liitteessä I olevaan luetteloon ei vaikuta muista unionin lainsäädännön säännöksistä aiheutuviin velvoitteisiin, jotka liittyvät eläinperäisten tuotteiden tuontiin unioniin ja saattamiseen unionin markkinoille, eikä etenkään niihin, jotka liittyvät asetuksen (EY) N:o 854/2004 12 mukaisiin laitosten luetteloihin.

               (10)

               Sen vuoksi asetusta (EU) N:o 605/2010 olisi muutettava.

               (11)

               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EU) N:o 605/2010 liitteessä I oleva taulukko seuraavasti:

               a)

               korvataan Yhdistyneitä arabiemiirikuntia koskeva kohta seuraavasti:

                           ”AE

                           Yhdistyneisiin arabiemiirikuntiin kuuluvat Abu Dhabin ja Dubain emiirikunnat (1)

                           0

                           0

                           + (2)”

               b)

               Lisätään Marokkoa koskevan kohdan jälkeen kohta seuraavasti:

                           ”ME

                           Montenegro

                           +

                           +

                           +”

         2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 19 päivänä tammikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EYVL L 18, 23.1.2003, s. 11.

      (2)  EUVL L 139, 30.4.2004, s. 206.

      (3)  Komission asetus (EU) N:o 605/2010, annettu 2 päivänä heinäkuuta 2010, eläinten terveyttä ja kansanterveyttä sekä eläinlääkärintodistuksia koskevista vaatimuksista ihmisravinnoksi tarkoitettujen raakamaidon, maitotuotteiden, ternimaidon ja ternimaitotuotteiden Euroopan unionin alueelle tuontia varten (EUVL L 175, 10.7.2010, s. 1).

      (4)  Komission täytäntöönpanoasetus (EU) N:o 300/2013, annettu 27 päivänä maaliskuuta 2013, eläinten terveyttä ja kansanterveyttä sekä eläinlääkärintodistuksia koskevista vaatimuksista ihmisravinnoksi tarkoitettujen raakamaidon ja maitotuotteiden Euroopan unionin alueelle tuontia varten annetun asetuksen (EU) N:o 605/2010 muuttamisesta (EUVL L 90, 28.3.2013, s. 71).


title: Komission täytäntöönpanoasetus (EU) 2018/84, annettu 19 päivänä tammikuuta 2018, täytäntöönpanoasetuksen (EU) N:o 540/2011 muuttamisesta siltä osin kuin on kyse tehoaineiden klooripyrifossi, klooripyrifossimetyyli, klotianidiini, kupariyhdisteet, dimoksistrobiini, mankotsebi, mekoproppi-P, metirami, oksamyyli, petoksamidi, propikonatsoli, propinebi, propytsamidi, pyraklostrobiini ja tsoksamidi hyväksynnän voimassaoloajan pidentämisestä (ETA:n kannalta merkityksellinen teksti. )

text:
               20.1.2018

               FI

               Euroopan unionin virallinen lehti

               L 16/8

         KOMISSION TÄYTÄNTÖÖNPANOASETUS (EU) 2018/84,
   annettu 19 päivänä tammikuuta 2018,
   täytäntöönpanoasetuksen (EU) N:o 540/2011 muuttamisesta siltä osin kuin on kyse tehoaineiden klooripyrifossi, klooripyrifossimetyyli, klotianidiini, kupariyhdisteet, dimoksistrobiini, mankotsebi, mekoproppi-P, metirami, oksamyyli, petoksamidi, propikonatsoli, propinebi, propytsamidi, pyraklostrobiini ja tsoksamidi hyväksynnän voimassaoloajan pidentämisestä
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 17 artiklan ensimmäisen kohdan,
   sekä katsoo seuraavaa:

               (1)

               Komission täytäntöönpanoasetuksen (EU) N:o 540/2011 (2) liitteessä olevassa A osassa esitetään asetuksen (EY) N:o 1107/2009 nojalla hyväksyttyinä pidettävät tehoaineet.

               (2)

               Tehoaineiden mekoproppi-P, propikonatsoli, propinebi, propytsamidi, pyraklostrobiini ja tsoksamidi hyväksynnän voimassaoloaikaa pidennettiin viimeksi komission täytäntöönpanoasetuksella (EU) 2016/2016 (3). Kyseisten aineiden hyväksynnän voimassaoloaika päättyy 31 päivänä tammikuuta 2018.

               (3)

               Tehoaineiden klooripyrifossi, klooripyrifossimetyyli, mankotsebi ja metirami hyväksynnän voimassaoloaikaa pidennettiin komission täytäntöönpanoasetuksella (EU) N:o 762/2013 (4). Kyseisten aineiden hyväksynnän voimassaoloaika päättyy 31 päivänä tammikuuta 2018.

               (4)

               Tehoaineiden klotianidiini, dimoksistrobiini, oksamyyli ja petoksamidi hyväksynnän voimassaoloaikaa pidennettiin komission täytäntöönpanoasetuksella (EU) N:o 1136/2013 (5). Kyseisten aineiden hyväksynnän voimassaoloaika päättyy 31 päivänä tammikuuta 2018.

               (5)

               Tehoaineen kupariyhdisteet hyväksynnän voimassaoloaikaa pidennettiin komission täytäntöönpanoasetuksella (EU) N:o 85/2014 (6). Kyseisen aineen hyväksynnän voimassaoloaika päättyy 31 päivänä tammikuuta 2018.

               (6)

               Komission täytäntöönpanoasetuksen (EU) N:o 844/2012 (7) mukaisesti esitettiin hakemukset johdanto-osan 2–5 kappaleessa lueteltujen tehoaineiden hyväksynnän uusimiseksi.

               (7)

               Koska aineiden arviointi on viivästynyt hakijoista riippumattomista syistä, kyseisten tehoaineiden hyväksyntien voimassaolo todennäköisesti päättyy ennen kuin on tehty päätös niiden uusimisesta. Niiden hyväksynnän voimassaoloaikoja on siksi tarpeen pidentää.

               (8)

               Ottaen huomioon asetuksen (EY) N:o 1107/2009 17 artiklan ensimmäisen kohdan tarkoituksen komissio vahvistaa niissä tapauksissa, joissa komissio antaa asetuksen, jossa säädetään, että tämän asetuksen liitteessä tarkoitetun tehoaineen hyväksyntää ei uusita, koska hyväksymisperusteet eivät täyty, voimassaolon päättymispäiväksi saman päivän, joka oli voimassa ennen tätä asetusta, tai tehoaineen hyväksynnän uusimatta jättämisestä annetun asetuksen voimaantulopäivän, sen mukaan kumpi päivämäärä on myöhäisempi. Silloin kun komissio antaa asetuksen, jossa säädetään tämän asetuksen liitteessä tarkoitetun tehoaineen hyväksynnän uusimisesta, se pyrkii vahvistamaan tapauksen mukaan aikaisimman mahdollisen soveltamispäivän.

               (9)

               Ottaen huomioon, että kyseisten tehoaineiden hyväksynnän voimassaoloaika päättyy 31 päivänä tammikuuta 2018, tämän asetuksen olisi tultava voimaan mahdollisimman pian.

               (10)

               Sen vuoksi täytäntöönpanoasetusta (EU) N:o 540/2011 olisi muutettava.

               (11)

               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Muutetaan täytäntöönpanoasetuksen (EU) N:o 540/2011 liitteessä oleva A osa tämän asetuksen liitteen mukaisesti.
   2 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 19 päivänä tammikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 309, 24.11.2009, s. 1.

      (2)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

      (3)  Komission täytäntöönpanoasetus (EU) 2016/2016, annettu 17 päivänä marraskuuta 2016, täytäntöönpanoasetuksen (EU) N:o 540/2011 muuttamisesta siltä osin kuin on kyse tehoaineiden asetamipridi, bentsoehappo, flatsasulfuroni, mekoproppi-P, mepanipyriimi, mesosulfuroni, propinebi, propoksikarbatsoni, propytsamidi, propikonatsoli, Pseudomonas chlororaphis kanta: MA 342, pyraklostrobiini, kinoksifeeni, tiaklopridi, tiraami, tsiraami ja tsoksamidi hyväksynnän voimassaoloajan pidentämisestä (EUVL L 312, 18.11.2016, s. 21).

      (4)  Komission täytäntöönpanoasetus (EU) N:o 762/2013, annettu 7 päivänä elokuuta 2013, täytäntöönpanoasetuksen (EU) N:o 540/2011 muuttamisesta tehoaineiden klooripyrifossi, klooripyrifossimetyyli, mankotsebi, manebi, MCPA, MCPB ja metirami hyväksynnän voimassaoloajan pidentämisen osalta (EUVL L 213, 8.8.2013, s. 14).

      (5)  Komission täytäntöönpanoasetus (EU) N:o 1136/2013, annettu 12 päivänä marraskuuta 2013, täytäntöönpanoasetuksen (EU) N:o 540/2011 muuttamisesta tehoaineiden klotianidiini, dimoksistrobiini, oksamyyli ja petoksamidi hyväksynnän voimassaoloajan pidentämiseksi (EUVL L 302. 13.11.2013, s. 34).

      (6)  Komission täytäntöönpanoasetus (EU) N:o 85/2014, annettu 30 päivänä tammikuuta 2014, täytäntöönpanoasetuksen (EU) N:o 540/2011 muuttamisesta tehoaineen kupariyhdisteet hyväksynnän voimassaoloajan pidentämiseksi (EUVL L 28, 31.1.2014, s. 34).

      (7)  Komission täytäntöönpanoasetus (EU) N:o 844/2012, annettu 18 päivänä syyskuuta 2012, säännösten vahvistamisesta tehoaineiden uusimismenettelyn täytäntöönpanemiseksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti (EUVL L 252, 19.9.2012, s. 26).

      LIITE
      Muutetaan täytäntöönpanoasetuksen (EU) N:o 540/2011 liitteessä oleva A osa seuraavasti:

                  1)

                  korvataan propinebia koskevan 54 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. tammikuuta 2019”;

                  2)

                  korvataan propytsamidia koskevan 55 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. tammikuuta 2019”;

                  3)

                  korvataan mekoproppi-P:tä koskevan 57 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. tammikuuta 2019”;

                  4)

                  korvataan propikonatsolia koskevan 58 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. tammikuuta 2019”;

                  5)

                  korvataan tsoksamidia koskevan 77 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. tammikuuta 2019”;

                  6)

                  korvataan pyraklostrobiinia koskevan 81 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. tammikuuta 2019”;

                  7)

                  korvataan klooripyrifossia koskevan 111 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. tammikuuta 2019”;

                  8)

                  korvataan klooripyrifossimetyyliä koskevan 112 kohdan kuudennessa sarakkeessa oleva päivämäärä päivämäärällä ”31. tammikuuta 2019”;

                  9)

                  korvataan mankotsebia koskevan 114 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. tammikuuta 2019”;

                  10)

                  korvataan metiramia koskevan 115 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. tammikuuta 2019”;

                  11)

                  korvataan oksamyylia koskevan 116 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. tammikuuta 2019”;

                  12)

                  korvataan klotianidiinia koskevan 121 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. tammikuuta 2019”;

                  13)

                  korvataan petoksamidia koskevan 122 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. tammikuuta 2019”;

                  14)

                  korvataan dimoksistrobiinia koskevan 128 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. tammikuuta 2019”;

                  15)

                  korvataan kupariyhdisteitä koskevan 277 kohdan kuudennessa sarakkeessa ”Hyväksynnän päättymispäivä” oleva päivämäärä päivämäärällä ”31. tammikuuta 2019”.


title: Neuvoston täytäntöönpanoasetus (EU) 2018/88, annettu 22 päivänä tammikuuta 2018, Venezuelan tilanteen johdosta määrättävistä rajoittavista toimenpiteistä annetun asetuksen (EU) 2017/2063 täytäntöönpanosta

text:
               22.1.2018

               FI

               Euroopan unionin virallinen lehti

               LI 16/6

         NEUVOSTON TÄYTÄNTÖÖNPANOASETUS (EU) 2018/88,
   annettu 22 päivänä tammikuuta 2018,
   Venezuelan tilanteen johdosta määrättävistä rajoittavista toimenpiteistä annetun asetuksen (EU) 2017/2063 täytäntöönpanosta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Venezuelan tilanteen johdosta määrättävistä rajoittavista toimenpiteistä 13 päivänä marraskuuta 2017 annetun neuvoston asetuksen (EU) 2017/2063 (1) ja erityisesti sen 17 artiklan 1 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 13 päivänä marraskuuta 2017 asetuksen (EU) 2017/2063.

               (2)

               Neuvosto antoi 13 päivänä marraskuuta 2017 päätelmät Venezuelasta ja vahvisti jälleen, että rakentava vuoropuhelu ja neuvottelut ovat ainoa kestävä keino käsitellä nykyistä kriisiä ja vastata Venezuelan kansan pakottaviin tarpeisiin.

               (3)

               Neuvosto korosti maan tilannetta koskevia huolenaiheitaan ja otti käyttöön rajoittavia toimenpiteitä sekä totesi, että kyseisiä toimenpiteitä sovelletaan asteittain ja joustavasti, ja niitä voitaisiin laajentaa koskemaan tahoja, jotka jättävät noudattamatta demokratian tai oikeusvaltion periaatteita ja loukkaavat ihmisoikeuksia.

               (4)

               Kun otetaan huomioon Venezuelan tilanteen jatkuva heikentyminen, seitsemän henkilöä olisi sisällytettävä asetuksen (EU) 2017/2063 liitteessä IV olevaan luetteloon luonnollisista henkilöistä, oikeushenkilöistä, yhteisöistä ja elimistä, joihin sovelletaan rajoittavia toimenpiteitä.

               (5)

               Asetuksen (EU) 2017/2063 liite IV olisi näin ollen muutettava tämän mukaisesti,

         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EU) 2017/2063 liite IV tämän asetuksen liitteen mukaisesti.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 22 päivänä tammikuuta 2018.

            Neuvoston puolesta

            Puheenjohtaja

         F. MOGHERINI

      (1)  EUVL L 295, 14.11.2017, s. 21.

      LIITE
      Lisätään seuraavat henkilöt asetuksen (EU) 2017/2063 liitteessä IV olevaan luetteloon henkilöistä ja yhteisöistä:

                     Nimi

                     Tunnistustiedot

                     Perusteet

                     Luetteloon merkitsemisen päivämäärä

                     ”1.

                     Néstor Luis Reverol Torres

                     Syntymäaika: 28.10.1964

                     Sisä-, oikeus- ja rauhaa koskevista asioista vastaava ministeri; bolivariaanisen kansalliskaartin entinen komentaja. Vastuussa vakavista ihmisoikeusloukkauksista ja demokraattisen opposition tukahduttamisesta Venezuelassa, mukaan lukien poliittisten mielenosoitusten kieltäminen ja tukahduttaminen

                     22.1.2018

                     2.

                     Gustavo Enrique González López

                     Syntymäaika: 2.11.1960

                     Bolivariaanisen kansallisen tiedustelupalvelun (SEBIN) päällikkö. Vastuussa vakavista ihmisoikeusloukkauksista (mukaan lukien mielivaltaiset pidätykset, epäinhimillinen ja halventava kohtelu, kidutus) ja kansalaisyhteiskunnan ja demokraattisen opposition tukahduttamisesta Venezuelassa.

                     22.1.2018

                     3.

                     Tibisay Lucena Ramírez

                     Syntymäaika: 26.4.1959

                     Kansallisen vaalineuvoston (Consejo Nacional Electoral – CNE) puheenjohtaja. Hänen tekonsa ja politiikkansa ovat heikentäneet demokratiaa ja oikeusvaltiota Venezuelassa, mukaan lukien perustuslakia säätävän kokouksen perustamisen edistäminen, koska hän ei ole taannut, että CNE säilyy puolueettomana ja riippumattomana instituutiona Venezuelan perustuslain mukaisesti

                     22.1.2018

                     4.

                     Antonio José Benavides Torres

                     Syntymäaika: 13.6.1961

                     Pääkaupungin piirihallinnon (Distrito Capital) päällikkö. Bolivariaanisen kansalliskaartin komentaja 21. kesäkuuta 2017 asti. Osallistunut kansalaisyhteiskunnan ja demokraattisen opposition tukahduttamiseen Venezuelassa ja vastuussa vakavista ihmisoikeusloukkauksista, joihin bolivariaaninen kansalliskaarti on syyllistynyt hänen komennossaan. Hänen tekonsa ja politiikkansa bolivariaanisen kansalliskaartin komentajana, mukaan lukien bolivariaanisen kansalliskaartin siirtyminen johtoasemaan siviilien mielenosoitusten valvonnassa ja julkinen kannatus sotilastuomioistuinten tuomiovallan ulottamiselle siviileihin, ovat heikentäneet oikeusvaltiota Venezuelassa.

                     22.1.2018

                     5.

                     Maikel José Moreno Pérez

                     Syntymäaika: 12.12.1965

                     Venezuelan korkeimman oikeuden (Tribunal Supremo de Justicia) presidentti ja entinen varapresidentti. Toimiessaan näissä rooleissa hän on tukenut ja edistänyt hallituksen tekoja ja politiikkoja, jotka ovat heikentäneet demokratiaa ja oikeusvaltiota Venezuelassa, ja on vastuussa teoista ja lausumista, jotka ovat horjuttaneet kansalliskokouksen arvovaltaa.

                     22.1.2018

                     6.

                     Tarek William Saab Halabi

                     Syntymäaika: 10.9.1963

                     Perustuslakia säätävän kokouksen nimittämä Venezuelan yleinen syyttäjä. Tässä ja aikaisemmissa rooleissaan oikeusasiamiehenä ja tasavallan moraalineuvoston (Consejo Moral Republicano) puheenjohtajana hän on heikentänyt demokratiaa ja oikeusvaltiota Venezuelassa tukemalla julkisesti hallituksen vastustajien vastaisia tekoja sekä kaventamalla kansalliskokouksen toimivaltaa.

                     22.1.2018

                     7.

                     Diosdado Cabello Rondón

                     Syntymäaika: 15.4.1963

                     Perustuslakia säätävän kokouksen jäsen ja Venezuelan yhtenäisen sosialistipuolueen (PSUV) ensimmäinen varapuheenjohtaja. Osallistunut demokratian ja oikeusvaltion heikentämiseen Venezuelassa, mukaan lukien käyttämällä mediaa julkiseen hyökkäykseen ja uhkailuun kohteenaan poliittinen oppositio, muu media ja kansalaisyhteiskunta.

                     22.1.2018”


title: Neuvoston täytäntöönpanoasetus (EU) 2018/87, annettu 22 päivänä tammikuuta 2018, Korean demokraattista kansantasavaltaa koskevista rajoittavista toimenpiteistä annetun asetuksen (EU) 2017/1509 täytäntöönpanosta

text:
               22.1.2018

               FI

               Euroopan unionin virallinen lehti

               LI 16/1

         NEUVOSTON TÄYTÄNTÖÖNPANOASETUS (EU) 2018/87,
   annettu 22 päivänä tammikuuta 2018,
   Korean demokraattista kansantasavaltaa koskevista rajoittavista toimenpiteistä annetun asetuksen (EU) 2017/1509 täytäntöönpanosta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Korean demokraattista kansantasavaltaa koskevista rajoittavista toimenpiteistä ja asetuksen (EY) N:o 329/2007 kumoamisesta 30 päivänä elokuuta 2017 annetun neuvoston asetuksen (EU) 2017/1509 (1) ja erityisesti sen 47 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 30 päivänä elokuuta 2017 asetuksen (EU) 2017/1509.

               (2)

               Ottaen huomioon, että Korean demokraattinen kansantasavalta on jatkanut ja vauhdittanut ydinohjelmiaan ja ballististen ohjusten ohjelmiaan, jotka rikkovat useissa Yhdistyneiden kansakuntien turvallisuusneuvoston päätöslauselmissa Korean demokraattiselle kansantasavallalle asetettuja velvoitteita, mistä on osoituksena Korean demokraattisen kansantasavallan viimeisin ballistisen ohjuksen laukaisu 28 päivänä marraskuuta 2017, asetuksen (EU) 2017/1509 liitteessä XVI olevaan luetteloon henkilöistä olisi lisättävä 17 henkilöä.

               (3)

               Asetuksen (EU) 2017/1509 liite XVI olisi näin ollen muutettava vastaavasti,

         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EU) N:o 2017/1509 liite XVI tämän asetuksen liitteen mukaisesti.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 22 päivänä tammikuuta 2018.

            Neuvoston puolesta

            Puheenjohtaja

         F. MOGHERINI

      (1)  EUVL L 224, 31.8.2017, s. 1.

      LIITE
      Lisätään seuraavat henkilöt asetuksen (EU) 2017/1509 liitteessä XVI olevaan henkilöiden luetteloon otsikon ”a) Luonnolliset henkilöt” alle:

                     Nimi (ja mahdolliset peitenimet)

                     Tunnistustiedot

                     Nimeämispäivä

                     Perusteet

                     ”2.

                     CHOE Chan Il

                     22.1.2018

                     Korea Heungjin Trading Company -yhtiön, joka on YK:n nimeämä yhteisö, Dandongin toimiston johtaja. KOMID, joka on toinen YK:n nimeämä yhteisö, käyttää Korea Heungjinia kaupankäyntitarkoituksiin. YK:n pakotekomitea nimesi KOMIDin huhtikuussa 2009 ja KOMID on Korean demokraattisen kansantasavallan ensisijainen asekauppias ja ballistisiin ohjuksiin ja tavanomaisiin aseisiin liittyvien tavaroiden ja laitteiden pääasiallinen viejä.

                     3.

                     KIM Chol Nam

                     22.1.2018

                     Sobaeksu United Corp -yhtiön, joka on unionin nimeämä yhteisö, Dandongin sivuliikkeen johtaja. Korean Changgwang Trading Corporation -yhtiön, jonka YK:n asiantuntijapaneeli on määrittänyt KOMIDin peitenimeksi, Pekingin sivuliikkeen edustaja. Pakotekomitea nimesi KOMIDin huhtikuussa 2009 ja KOMID on Korean demokraattisen kansantasavallan ensisijainen asekauppias ja ballistisiin ohjuksiin ja tavanomaisiin aseisiin liittyvien tavaroiden ja laitteiden pääasiallinen viejä.

                     4.

                     JON Chol Young

                     Passin numero: 563410192
                     Diplomaatti Korean demokraattisen kansantasavallan Angolassa olevassa suurlähetystössä
                     Syntymäaika: 30.4.1975

                     22.1.2018

                     Green Pine Associated Corporation -yhtiön edustaja Angolassa ja Korean demokraattisen kansantasavallan Angolaan akkreditoitu diplomaatti.
                     YK on nimennyt Green Pinen sellaisten toimien kuin YK:n asesaarron rikkomisen takia. Green Pine on myös neuvotellut sopimukset Angolan laivaston kunnostamiseksi, mikä on vastoin Yhdistyneiden kansakuntien turvallisuusneuvoston päätöslauselmissa asetettuja kieltoja.

                     5.

                     AN Jong Hyuk
                     alias An Jong Hyok

                     Diplomaatti Korean demokraattisen kansantasavallan Egyptissä olevassa suurlähetystössä
                     Syntymäaika: 14.3.1970
                     Passin numero: 563410155

                     22.1.2018

                     Saeng Pil Trading Corporation -yhtiön, joka on Green Pine Associated Corporation -yhtiön peitenimi, edustaja ja Korean demokraattisen kansantasavallan diplomaatti Egyptissä.
                     YK on nimennyt Green Pinen sellaisten toimien kuin YK:n asesaarron rikkomisen takia.
                     An Jong Hyukille on annettu lupa suorittaa kaikenlaisia liiketoimia Saeng Pilin puolesta, mukaan lukien sopimusten allekirjoittaminen ja täytäntöönpano sekä pankkitoiminta. Yhtiö on erikoistunut laivaston alusten rakentamiseen sekä sähköisen viestinnän ja merisuunnistuslaitteiden suunnitteluun, valmistukseen ja asennukseen.

                     6.

                     CHOL Yun

                     Korean demokraattisen kansantasavallan Kiinassa olevan suurlähetystön kolmas sihteeri

                     22.1.2018

                     YK:n asiantuntijapaneeli on määrittänyt Chol Yunin Korean demokraattisen kansantasavallan General Precious Metal -yhtiön yhteyshenkilöksi; kyseinen yhtiö on osallistunut YK:n kieltämän ydinalan aineen, litiumin 6-isotoopin, myyntiin. Korean demokraattisen kansantasavallan diplomaatti.
                     Unioni on aiemmin määrittänyt, että General Precious Metal on YK:n nimeämän yhteisön Green Pinen peitenimi.

                     7.

                     CHOE Kwang Hyok

                     22.1.2018

                     Choe Kwang Hyok on toiminut Green Pine Associated Corporation -yhtiön, joka on YK:n nimeämä yhteisö, edustajana.
                     YK:n asiantuntijapaneeli on määrittänyt Choe Kwang Hyokin toimitusjohtajaksi Beijing King Helong International Trading Ltd -yhtiössä, joka on Green Pinen peitenimi. YK:n asiantuntijapaneeli on lisäksi määrittänyt, että hän on Hongkong King Helong Int'l Trading Ltd -yhtiön johtaja ja Korea Unhasu Trading Companyn Pekingin edustustoksi nimetyn Korean demokraattisen kansantasavallan yhteisön toimija; molemmat ovat myös Green Pinen peitenimiä.

                     8.

                     KIM Chang Hyok
                     alias: James Jin tai James Kim

                     Syntymäaika: 29.4.1963
                     Syntymäpaikka: N. Hamgyong
                     Passin numero: 472130058

                     22.1.2018

                     YK:n asiantuntijapaneeli on määrittänyt Kim Chang Hyokin Pan Systems Pyongyang -yhtiön edustajaksi Malesiassa. Unioni on nimennyt Pan Systems Pyongyangin, koska se on avustanut Yhdistyneiden kansakuntien turvallisuusneuvoston määräämien pakotteiden kiertämisessä yrittämällä myydä aseita ja niihin liittyviä tarvikkeita Eritreaan. Pan Systems toimii myös Yhdistyneiden kansakuntien nimeämän yleisen tiedustelutoimiston (Reconnaissance General Bureau) johdolla ja puolesta.
                     Perustanut useita tilejä Malesiassa ”Glocom”-yhtiön peiteyhtiöiden nimissä; Glocom itse on nimetyn yhteisön Pan Systems Pyongyangin peiteyhtiö.

                     9.

                     PARK Young Han

                     22.1.2018

                     Johtajana Beijing New Technology -yhtiössä, jonka YK:n asiantuntijapaneeli on määrittänyt KOMIDin peiteyhtiöksi. Pakotekomitea nimesi KOMIDin huhtikuussa 2009 ja KOMID on Korean demokraattisen kansantasavallan ensisijainen asekauppias ja ballistisiin ohjuksiin ja tavanomaisiin aseisiin liittyvien tavaroiden ja laitteiden pääasiallinen viejä.
                     Guancaiweixing Trading Co., Ltd -yhtiön laillinen edustaja; YK:n asiantuntijapaneeli on määrittänyt, että kyseinen yhtiö laivasi Eritreaan elokuussa 2012 sotatarviketeollisuuden tuotteita kuljetuksessa, joka pysäytettiin.

                     10.

                     RYANG Su Nyo

                     Syntymäaika: 11.8.1959
                     Syntymäpaikka: Japani

                     22.1.2018

                     Pan Systems Pyongyang -yhtiön johtaja. Unioni on nimennyt Pan Systems Pyongyangin, koska se on avustanut Yhdistyneiden kansakuntien turvallisuusneuvoston määräämien pakotteiden kiertämisessä yrittämällä myydä aseita ja niihin liittyviä tarvikkeita Eritreaan. Pan Systems toimii myös Yhdistyneiden kansakuntien nimeämän yleisen tiedustelutoimiston (Reconnaissance General Bureau) johdolla ja puolesta.

                     11.

                     PYON Won Gun

                     Syntymäaika: 13.3.1968
                     Syntymäpaikka: S. Phyongan
                     Virkapassin numero: 836220035
                     Passin numero: 290220142

                     22.1.2018

                     Glocom-yhtiön johtaja; Glocom on Pan Systems Pyongyang -yhtiön peiteyhtiö. Unioni on nimennyt Pan Systems Pyongyangin, koska se on avustanut Yhdistyneiden kansakuntien turvallisuusneuvoston määräämien pakotteiden kiertämisessä yrittämällä myydä aseita ja niihin liittyviä tarvikkeita Eritreaan. Pan Systems toimii myös Yhdistyneiden kansakuntien nimeämän yleisen tiedustelutoimiston (Reconnaissance General Bureau) johdolla ja puolesta.
                     Glocom mainostaa radioliikennelaitteita sotilaallisille ja puolisotilaallisille järjestöille.
                     YK:n asiantuntijapaneeli on myös määrittänyt Pyon Won Gunin Pan Systems Pyongyangia johtavaksi Korean demokraattisen kansantasavallan kansalaiseksi.

                     12.

                     PAE Won Chol

                     Syntymäaika: 30.8.1969
                     Syntymäpaikka: Pjongjang
                     Diplomaattipassin numero: 654310150

                     22.1.2018

                     YK:n asiantuntijapaneeli on määrittänyt Pae Won Cholin Pan Systems Pyongyang -yhtiötä johtavaksi Korean demokraattisen kansantasavallan kansalaiseksi. Unioni on nimennyt Pan Systems Pyongyangin, koska se on avustanut Yhdistyneiden kansakuntien turvallisuusneuvoston määräämien pakotteiden kiertämisessä yrittämällä myydä aseita ja niihin liittyviä tarvikkeita Eritreaan. Pan Systems toimii myös Yhdistyneiden kansakuntien nimeämän yleisen tiedustelutoimiston (Reconnaissance General Bureau) johdolla ja puolesta.

                     13.

                     RI Sin Song

                     22.1.2018

                     YK:n asiantuntijapaneeli on määrittänyt Ri Sin Songin Pan Systems Pyongyang -yhtiötä johtavaksi Korean demokraattisen kansantasavallan kansalaiseksi. Unioni on nimennyt Pan Systems Pyongyangin, koska se on avustanut Yhdistyneiden kansakuntien turvallisuusneuvoston määräämien pakotteiden kiertämisessä yrittämällä myydä aseita ja niihin liittyviä tarvikkeita Eritreaan. Pan Systems toimii myös Yhdistyneiden kansakuntien nimeämän yleisen tiedustelutoimiston (Reconnaissance General Bureau) johdolla ja puolesta.

                     14.

                     KIM Sung Su

                     22.1.2018

                     YK:n asiantuntijapaneeli on määrittänyt Kim Sung Sun Pan Systems Pyongyang -yhtiön edustajaksi Kiinassa. Unioni on nimennyt Pan Systems Pyongyangin, koska se on avustanut Yhdistyneiden kansakuntien turvallisuusneuvoston määräämien pakotteiden kiertämisessä yrittämällä myydä aseita ja niihin liittyviä tarvikkeita Eritreaan. Pan Systems toimii myös Yhdistyneiden kansakuntien nimeämän yleisen tiedustelutoimiston (Reconnaissance General Bureau) johdolla ja puolesta.

                     15.

                     KIM Pyong Chol

                     22.1.2018

                     YK:n asiantuntijapaneeli on määrittänyt Kim Pyong Cholin Pan Systems Pyongyang -yhtiötä johtavaksi Korean demokraattisen kansantasavallan kansalaiseksi. Unioni on nimennyt Pan Systems Pyongyangin, koska se on avustanut Yhdistyneiden kansakuntien turvallisuusneuvoston määräämien pakotteiden kiertämisessä yrittämällä myydä aseita ja niihin liittyviä tarvikkeita Eritreaan. Pan Systems toimii myös Yhdistyneiden kansakuntien nimeämän yleisen tiedustelutoimiston (Reconnaissance General Bureau) johdolla ja puolesta.

                     16.

                     CHOE Kwang Su

                     Korean demokraattisen kansantasavallan Etelä-Afrikassa olevan suurlähetystön kolmas sihteeri
                     Syntymäaika: 20.4.1955
                     Passin numero: 381210143 (voimassaolo päättyy 3.6.2016)

                     22.1.2018

                     YK:n asiantuntijapaneeli on määrittänyt Choe Kwang Sun Haegeumgang Trading Company -yhtiön edustajaksi. Tässä ominaisuudessa Choe Kwang Su allekirjoitti Korean demokraattisen kansantasavallan ja Mosambikin välisen sopimuksen sotilasyhteistyöstä, mikä on vastoin Yhdistyneiden kansakuntien turvallisuusneuvoston päätöslauselmissa asetettuja kieltoja. Sopimus koski aseiden ja niihin liittyvien tarvikkeiden toimittamista Mosambikin hallituksen määräysvallassa olevalle Monte Binga -yritykselle.

                     17.

                     PAK In Su
                     alias: Daniel Pak

                     Syntymäaika: 22.5.1957
                     Syntymäpaikka: N. Hamgyong
                     Diplomaattipassin numero: 290221242

                     22.1.2018

                     YK:n asiantuntijapaneeli on määrittänyt Pak In Sun osallistuvan toimintaan, joka liittyy hiilen myyntiin Korean demokraattisesta kansantasavallasta Malesiaan vastoin Yhdistyneiden kansakuntien turvallisuusneuvoston päätöslauselmissa asetettuja kieltoja.

                     18.

                     SON Young-Nam

                     Korean demokraattisen kansantasavallan Bangladeshissa olevan suurlähetystön ensimmäinen sihteeri

                     22.1.2018

                     YK:n asiantuntijapaneeli on määrittänyt Son Young-Namin osallistuvan kullan ja muiden tuotteiden salakuljettamiseen Korean demokraattiseen kansantasavaltaan vastoin Yhdistyneiden kansakuntien turvallisuusneuvoston päätöslauselmissa asetettuja kieltoja.”


title: Komission täytäntöönpanoasetus (EU) 2018/99, annettu 22 päivänä tammikuuta 2018, täytäntöönpanoasetuksen (EU) 2015/2378 muuttamisesta automaattisen tietojenvaihdon tehokkuuden vuosittaisen arvioinnin toimittamismuodon ja -edellytysten sekä jäsenvaltioiden neuvoston direktiivin 2011/16/EU arviointia varten antamien tilastotietojen luettelon osalta

text:
               23.1.2018

               FI

               Euroopan unionin virallinen lehti

               L 17/29

         KOMISSION TÄYTÄNTÖÖNPANOASETUS (EU) 2018/99,
   annettu 22 päivänä tammikuuta 2018,
   täytäntöönpanoasetuksen (EU) 2015/2378 muuttamisesta automaattisen tietojenvaihdon tehokkuuden vuosittaisen arvioinnin toimittamismuodon ja -edellytysten sekä jäsenvaltioiden neuvoston direktiivin 2011/16/EU arviointia varten antamien tilastotietojen luettelon osalta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon hallinnollisesta yhteistyöstä verotuksen alalla ja direktiivin 77/799/ETY kumoamisesta 15 päivänä helmikuuta 2011 annetun neuvoston direktiivin 2011/16/EU (1) ja erityisesti sen 23 artiklan 3 ja 4 kohdan,
   sekä katsoo seuraavaa:

               (1)

               Direktiivin 2011/16/EU 23 artiklan 3 kohdassa säädetään, että jäsenvaltioiden on toimitettava komissiolle vuosittainen arviointi automaattisen tietojenvaihdon tehokkuudesta.

               (2)

               Direktiivin 2011/16/EU 23 artiklan 4 kohdassa säädetään niiden tilastotietojen luettelosta, jotka jäsenvaltioiden on annettava kyseisen direktiivin arvioimiseksi.

               (3)

               Luettelo ei sisällä tilastotietoja direktiivin 2011/16/EU 8 a artiklan mukaisesta pakollisesta automaattisesta tietojenvaihdosta, koska komissio saa tällaiset tiedot direktiivin 2001/16/EU 21 artiklan 5 kohdan nojalla perustetusta keskusrekisteristä.

               (4)

               Sen vuoksi komission täytäntöönpanoasetusta (EU) 2015/2378 (2) olisi muutettava.

               (5)

               Tässä asetuksessa säädetyt toimenpiteet ovat hallinnollista veroyhteistyötä käsittelevän komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksen (EU) 2015/2378 muuttaminen
   Muutetaan täytäntöönpanoasetus (EU) 2015/2378 seuraavasti:

               1)

               Lisätään 2 c artikla ja 2 d artikla seuraavasti:
               ”2 c artikla
               Vuosittaisen arvioinnin toimittamismuoto ja -edellytykset
               1.   Lomake, jolla automaattisen tietojenvaihdon tehokkuutta ja saavutettuja käytännön tuloksia koskeva vuosittainen arviointi toimitetaan direktiivin 2011/16/EU 23 artiklan 3 kohdan nojalla, on tämän asetuksen liitteessä VIII.
               2.   Jäsenvaltioiden on ennen kunkin vuoden 1 päivää huhtikuuta toimitettava vuosittainen arviointi komissiolle sähköisesti käyttäen 1 kohdassa tarkoitettua lomaketta. Arvioinnin on katettava edellinen kalenterivuosi.
               2 d artikla
               Luettelo tilastotiedoista
               1.   Direktiivin 2011/16/EU 23 artiklan 4 kohdan nojalla vaadittava luettelo kaikkien muiden kuin pakollisen automaattisen tietojenvaihdon piiriin kuuluvien hallinnollisen yhteistyön muotojen tilastotiedoista on tämän asetuksen liitteessä IX.
               Direktiivin 2011/16/EU 8 artiklan 1 kohdan nojalla vaadittava luettelo pakollisen automaattisen tietojenvaihdon tilastotiedoista on tämän asetuksen liitteessä X.
               Direktiivin 2011/16/EU 8 artiklan 3 a kohdan nojalla vaadittava luettelo pakollisen automaattisen tietojenvaihdon tilastotiedoista on tämän asetuksen liitteessä XI.
               Direktiivin 2011/16/EU 8 aa artiklan nojalla vaadittava luettelo pakollisen automaattisen tietojenvaihdon tilastotiedoista on tämän asetuksen liitteessä XII.
               2.   Jäsenvaltioiden on ennen kunkin vuoden 1 päivää huhtikuuta toimitettava komissiolle sähköisesti kaikkia hallinnollisen yhteistyön muotoja koskevat tilastotiedot, lukuun ottamatta pakollisen automaattisen tietojenvaihdon tilastotietoja, edeltävältä kalenterivuodelta liitteessä IX olevan luettelon mukaisesti.
               3.   Jäsenvaltioiden on ennen kunkin vuoden 1 päivää marraskuuta toimitettava komissiolle sähköisesti pakollisen automaattisen tietojenvaihdon tilastotiedot liitteessä X, liitteessä XI ja liitteessä XII olevan luettelon mukaisesti.”

               2)

               Lisätään liitteet VIII, IX, X, XI ja XII tämän asetuksen liitteen mukaisesti.

         2 artikla
   Voimaantulo ja soveltaminen
   Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 22 päivänä tammikuuta 2018.

            Komission puolesta

            Puheenjohtaja

         Jean-Claude JUNCKER

      (1)  EUVL L 64, 11.3.2011, s. 1.

      (2)  Komission täytäntöönpanoasetus (EU) 2015/2378, annettu 15 päivänä joulukuuta 2015, hallinnollisesta yhteistyöstä verotuksen alalla annetun neuvoston direktiivin 2011/16/EU tiettyjen säännösten täytäntöönpanoa koskevien yksityiskohtaisten sääntöjen vahvistamisesta ja täytäntöönpanoasetuksen (EU) N:o 1156/2012 kumoamisesta (EUVL L 332, 18.12.2015, s. 19).

      LIITE
      Lisätään täytäntöönpanoasetukseen (EU) 2015/2378 liitteet seuraavasti:
      ”
            LIITE VIII

               2 c artiklassa tarkoitettu lomake

            Direktiivin 2011/16/EU 23 artiklan 3 kohdan mukaiseen tietojen toimittamiseen käytettävässä lomakkeessa on seuraavat tiedot:

                        —

                        Kyselyyn vastaava jäsenvaltio

                        —

                        Tietojen saatavuus jäsenvaltiossa

                        —

                        Sen seuranta, onko 14 artiklan 2 kohdassa tarkoitetut kahdenväliset vuotuiset palautteet lähetetty

                        —

                        Automaattisen tietojenvaihdon tehokkuus

                                    —

                                    Saatujen tietojen käsittely ja pääasialliset yleiset tekniset (tietotekniset) ongelmat

                                    —

                                    Vastaanotettujen tietojen laatu ja vastaanottajien/osapuolten tunnistetiedot; vastaanotettujen tietojen sisältöön liittyvät mahdolliset ongelmat ja ehdotetut ratkaisut

                                    —

                                    Tietojen käyttö verosääntöjen noudattamiseen liittyen ja tehokkuus verosääntöjen noudattamisen kannalta, mukaan lukien tietojen pääpiirteittäinen hyödyllisyys; tietojen nykyinen ja tuleva käyttö; tietojen käyttö veroalueittain; hallinnollinen yhteistyö, johon vastaanotettujen tietojen käyttö on kannustanut

                                    —

                                    Saavutetut käytännön tulokset, mukaan lukien kokonaissaavutus (myös erityishankkeet); erityishankkeiden erityiset tulokset; automaattisen tietojenvaihdon kehittämisen ja toteuttamisen hallinnolliset ja muut kustannukset; automaattisen tietojenvaihdon toistuvien toimintojen hallinnolliset kustannukset; verosäännösten noudattamiseen liittyvien toimintojen muut kustannukset; myönteiset ja kielteiset kokemukset; pääasialliset seikat, jotka ovat johtaneet oikeustoimiin ja oikeudenkäynteihin

                                    —

                                    Onnistumisaste maakohtaisten raporttien toimittamista asianomaisille jäsenvaltioille koskevan velvollisuuden täyttämisessä (muiden jäsenvaltioiden veroviranomaisilta vastaanotettujen maakohtaisten raporttien lukumäärä / niiden maakohtaisten raporttien lukumäärä, jotka on määrä vastaanottaa muiden jäsenvaltioiden viranomaisilta)

                                    —

                                    Raportoivien yksikköjen maakohtaisten raporttien antamisvelvoitteen noudattamisaste (vastaanotettujen maakohtaisten raporttien lukumäärä / niiden maakohtaisten raporttien lukumäärä, jotka on määrä antaa vastaanottaa)

                                    —

                                    Luettelo kaikista lainkäyttöalueista, joissa unioniin sijoittautuneiden Raportoivien yksikköjen perimmäisillä emoyksiköillä on verotuksellinen kotipaikka mutta joista ei ole annettu tai vaihdettu täydellisiä maakohtaisia raportteja.

            LIITE IX

               2 d artiklassa tarkoitettu luettelo

            Direktiivin 2011/16/EU 23 artiklan 4 kohdassa tarkoitetut tilastot muista kuin pakollisen automaattisen tietojenvaihdon piiriin kuuluvista hallinnollisen yhteistyön muodoista kattavat seuraavat:

                        —

                        Jäsenvaltio

                        —

                        Vuosi

                        —

                        A osa: Jäsenvaltiokohtaiset tilastot tietojenvaihdosta

                                    —

                                    tilastot pyyntöön perustuvasta tietojenvaihdosta (direktiivin 2011/16/EU 5, 6 ja 7 artikla)

                                                —

                                                Lähettyjen pyyntöjen lukumäärä

                                                —

                                                Saatujen vastausten lukumäärä

                                                —

                                                Kuuden kuukauden kuluessa vastaanotettujen täydellisten vastausten lukumäärä

                                                —

                                                Kahden kuukauden kuluessa vastaanotettujen sellaisten vastausten lukumäärä, joissa saatiin tiedot (osittain tai kokonaan) kahden kuukauden kuluessa

                                                —

                                                Vastaanotettujen pyyntöjen lukumäärä

                                                —

                                                Lähetettyjen vastausten lukumäärä

                                                —

                                                Direktiivin 2011/16/EU 17 artiklaan perustuvien kieltäytymisten lukumäärä

                                    —

                                    tilastot oma-aloitteisesta tietojenvaihdosta (direktiivin 2011/16/EU 9 ja 10 artikla)

                                                —

                                                Lähetettyjen oma-aloitteisten tietojenvaihtojen lukumäärä

                                                —

                                                Vastaanotettujen oma-aloitteisten tietojenvaihtojen lukumäärä

                                                —

                                                Lähetettyjen rajatylittävien veropäätösten lukumäärä

                                                —

                                                Vastaanotettujen rajatylittävien veropäätösten lukumäärä

                                                —

                                                Lähetettyjen yksipuolisten ennakkohinnoittelusopimusten lukumäärä

                                                —

                                                Vastaanotettujen yksipuolisten ennakkohinnoittelusopimusten lukumäärä

                        —

                        B osa: Tilastotiedot muista hallinnollisen yhteistyön muodoista

                                    —

                                    tilastot läsnäolosta hallintovirastoissa ja osallistumisesta hallinnollisiin tutkimuksiin (direktiivin 2011/16/EU 11 artikla)

                                                —

                                                Hallintovirastoihin läsnä olevaksi tulemisten ja hallinnollisiin tutkimuksiin osallistumisten lukumäärä

                                    —

                                    tilastot samanaikaisista tarkastuksista (direktiivin 2011/16/EU 12 artikla)

                                                —

                                                Jäsenvaltioiden aloitteesta käynnistettyjen samanaikaisten tarkastusten lukumäärä

                                                —

                                                Niiden samanaikaisten tarkastusten lukumäärä, joihin jäsenvaltio on osallistunut

                                    —

                                    tilastot tiedoksiantopyynnöistä (direktiivin 2011/16/EU 13 artikla)

                                                —

                                                Lähetettyjen tiedoksiantopyyntöjen lukumäärä

                                                —

                                                Vastaanotettujen tiedoksiantopyyntöjen lukumäärä

                                    —

                                    tilastot palautteesta (direktiivin 2011/16/EU 14 artikla)

                                                —

                                                Lähetettyjen palautepyyntöjen lukumäärä

                                                —

                                                Vastaanotettujen palautteiden lukumäärä

                                                —

                                                Vastaanotettujen palautepyyntöjen lukumäärä

                                                —

                                                Lähetettyjen palautteiden lukumäärä

                        —

                        C osa: Tilastot siitä, kuinka paljon verotulojen tai määrättyjen verojen määrän arvioidaan lisääntyneen hallinnollisen yhteistyön ansiosta. Tässä osassa tietojen ilmoittaminen on vapaaehtoista.

                                    —

                                    Pyynnöstä tapahtuvan tietojenvaihdon ansiosta tapahtunut lisäys

                                    —

                                    Oma-aloitteisen tietojenvaihdon ansiosta tapahtunut lisäys

                                    —

                                    Samanaikaisten tarkastusten ansiosta tapahtunut lisäys

                                    —

                                    Lisäysten kokonaismäärä ja tapausten lukumäärä.

            LIITE X

               2 d artiklassa tarkoitettu luettelo

            Direktiivin 2011/16/EU 23 artiklan 4 kohdan nojalla vaadittavat tilastot kyseisen direktiivin 8 artiklan 1 kohdassa tarkoitetuista pakollisen automaattisen tietojenvaihdon piiriin kuuluvista tulo- ja pääomalajeista kattavat seuraavat tiedot:

                        —

                        Kaikista direktiivin 8 artiklan 1 kohdassa tarkoitetuista tulo- ja pääomalajeista: tilastotiedot sanomasta ja verovelvollisesta

                        —

                        Työtulon ja johtajanpalkkioiden tapauksessa: tilastotiedot sanomasta ja tulonsaajasta, sanomasta ja maksajasta, tulonsaajasta ja työsuhteesta, maksajasta ja työsuhteesta, tulonsaajasta ja tulosta

                        —

                        Eläkkeiden tapauksessa: tilastotiedot sanomasta ja eläkkeensaajasta, sanomasta ja maksajasta, eläkkeensaajasta, maksajasta, eläkejärjestelmästä, tulosta

                        —

                        Henkivakuutustuotteiden tapauksessa: tilastotiedot sanomasta ja vakuutuksesta, vakuutuksesta yleensä; tapahtumasta

                        —

                        Kiinteän omaisuuden omistamisen ja siitä saatavan tulon tapauksessa: tilastotiedot sanomasta ja osapuolesta, osapuolesta yleensä, kiinteistön määrästä ja arvosta, liiketoimien määrästä ja arvosta, lainatapahtumien määrästä ja arvosta, oikeuteen perustuvan tulon määrästä ja arvosta

                        —

                        Tilaa koskevien sanomien tapauksessa: tilastotiedot tilasanomasta, tilasanoman virheestä

                        —

                        Sanomat, joissa ei ole tietoja: tilastotiedot tietoja sisältämättömistä sanomista.

            LIITE XI

               2 d artiklassa tarkoitettu luettelo

            Direktiivin 2011/16/EU 23 artiklan 4 kohdan mukaisesti vaaditut tilastot kyseisen direktiivin 8 artiklan 3 a kohdan mukaista pakollista automaattista tietojenvaihtoa varten kattavat seuraavat tiedot:

                        —

                        Sanomakohtaiset tilastotiedot alkuperämaasta ja määrämaasta, tallenteiden kokonaismäärästä, maksujen kokonaismäärästä

                        —

                        Alkuperämaakohtaiset tilastotiedot raportoivien finanssilaitosten kokonaismäärästä, maksujen kokonaismäärästä

                        —

                        Kutakin yksittäistä tiliä kohden tilastotiedot tilinhaltijoiden määrästä, maksulajista, määrästä maksulajeittain

                        —

                        Tilikohtaiset tilastotiedot tilinhaltijan tyypistä, tilinhaltijan verotunniste tai sitä tehtävältään vastaava tunniste, verotuksellinen kotipaikka, luonnollinen henkilö tilinhaltijana, suljettu tili, käyttämätön tili

                        —

                        Tilinhaltijakohtaiset tilastotiedot kontrolloivan henkilön tyypistä, kontrolloivan henkilön verotunniste tai sitä tehtävältään vastaava tunniste, kontrolloivan henkilön verotuksellinen kotipaikka, luonnollinen henkilö kontrolloivana henkilönä.

            LIITE XII

               2 d artiklassa tarkoitettu luettelo

            Direktiivin 2011/16/EU 23 artiklan 4 kohdan nojalla vaadittavat tilastot kyseisen direktiivin 8 aa artiklan mukaisen pakollisen automaattisen tietojenvaihdon piiriin kuuluvista tiedoista kattavat seuraavat:

                        —

                        Raportoivilta yksiköiltä saatujen maakohtaisten raporttien lukumäärä

                        —

                        Niiden maakohtaisten raporttien lukumäärä, jotka on määrä saada Raportoivilta yksiköiltä, mutta joita ei ole saatu tai jotka on saatu vain osittain, eriteltynä perimmäisten emoyksikköjen lainkäyttöalueen mukaan

                        —

                        Kultakin toiselta jäsenvaltiolta saatujen maakohtaisten raporttien lukumäärä

                        —

                        Niiden maakohtaisten raporttien lukumäärä, jotka on määrä saada kultakin toiselta jäsenvaltiolta, mutta joita ei ole saatu

                        —

                        Kullekin toiselle jäsenvaltiolle lähetettyjen maakohtaisten raporttien lukumäärä.

                  ”